BBC Hausa - News - Takaddama tsakanin Syria da Turkiyya
Takaddama tsakanin Syria da Turkiyya
An sabunta: 4 ga Oktoba, 2012 - An wallafa a 07:13 GMT
Wajen da aka kai wa hari da ke kan iyakar Syria da Turkiyya
Gwamnatin kasar Turkiyya ta mayar da martani cikin fushi game da kisan da wata tankar yaki da aka cilla daga Syria ta yi wa 'yan kasarta guda biyar.
Tankar yakin ta rushe wani gida a garin Akcakale da ke kan iyakar kasashen biyu.
Cikin wadanda suka rasu har da wata mata, da 'yayanta su uku, kana wadansu mutane kimanin goma suka samu raunuka.
Wadansu majiyoyi sun ce Turkiyya ta harba wadansu makamai a kan sojin Syria da ke aiki a garin Idlib.
Ministan watsa labarai na Syria, Omran Zoabi, ya ce suna gudanar da bincike don gano daga inda aka kai harin:
''Hukumomi na gudanar da bincike don gano daga inda aka kai wannan hari, wanda ya yi sanadiyar mutuwar wata mata, da 'yayanta a kan iyakar Syria da Turkiyya.Muna mika ta'aziyarmu ga iyalan wadannan mutane da suka yi shahada, da kuma al'umar Turkiyya, wadanda 'yan uwanmu ne, kuma abokai''.
Ana sa rai cewa ranar Alhamis Majalisar Dokokin Turkiyya za ta gudanar da wani zama na musamman inda gwamnatin kasar za ta bukaci amincewarta don fuskantar Syria.
Wannan lamari na faruwa ne bayan da wadansu jerin hare-haren da aka kai da bama-bamai suka yi kaca-kaca da wani dandali na gwamnati da ke tsakiyar birnin Aleppo na arewacin kasar, inda aka kashe fiye da mutane talatin.
Ana ci gaba da gumurzu a Aleppo